Diari Oficial de la Generalitat Valenciana


Sumari del DOGV 3182, del 12-02-1998 (1998/814)

RESOLUCIÓ de 20 de gener de 1998, de la Sotssecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni Marc de col·laboració entre la Conselleria de Cultura, Educació i Ciència de la Generalitat Valenciana i la Federació Maranatha d'Associacions Gitanes.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3182

Data del DOGV
:   12-02-1998

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1998/814


Data del document
:   20-01-1998

Organisme emissor
:   Conselleria de Presidència

Tipus de document
:   Resolució

RESOLUCIÓ de 20 de gener de 1998, de la Sotssecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni Marc de col·laboració entre la Conselleria de Cultura, Educació i Ciència de la Generalitat Valenciana i la Federació Maranatha d'Associacions Gitanes. [1998/X814]
  
Subscrit, després de la tramitació prèvia reglamentària, entre la Conselleria de Cultura, Educació i Ciència de la Generalitat Valenciana i la Federació Maranatha d'Associacions Gitanes, el dia 27 de març de 1997, un Conveni Marc de col·laboració, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0725/97, i que figura com a annex d'aquesta resolució.
  
València, 20 de gener de 1998.- La sotssecretària del Secretariat del Govern i Relacions amb les Corts.
  
Conveni marc de col·laboració entre la Conselleria de Cultura, Educació i Ciència de la Generalitat Valenciana i la Federació Maranatha d'associacions gitanes
  
València, 27 de març de 1997
  
Reunits
  
D'una part, l'Hble. Sr. Francisco E. Camps Ortiz, conseller de Cultura, Educació i Ciència de la Generalitat Valenciana, en l'exercici de les atribucions que té conferides en virtut de l'article 35 de la Llei 5/83, de 30 de desembre, de Govern valencià.
  
I d'una altra, el Sr. Nicanor Suárez Lozano, president de la Federació Maranatha d'Associacions Gitanes, en nom i representació seu, en virtut de l'autorització que per unanimitat adopta la Junta extraordinària universal celebrada el 16 de juliol de 1996.
  
Manifesten
  
Que és voluntat d'ambdues parts establir les bases de col·laboració que permeten iniciar les actuacions necessàries per a la posada en marxa de campanyes de sensibilització en l'àmbit de l'ensenyament, dirigides a difondre la cultura gitana i la seua idiosincràsia, així com l'adopció de mesures que faciliten el procés de normalització, convivència i reconeixement de la identitat cultural de la minoria ètnica més representativa en la nostra Comunitat.
  
Així mateix, en l'àmbit d'aquesta col·laboració ambdues parts desitgen unir els seus esforços i recursos per a la promoció i difusió de les activitats culturals pròpies del poble gitano, i en especial la promoció i suport dels grups musicals i de teatre de la Comunitat Valenciana.
  
Amb aquesta finalitat, la Conselleria de Cultura, Educació i Ciència i la Federació Maranatha d'Associacions Gitanes formalitzen aquest conveni marc de col·laboració com a instrument que permeta aconseguir els objectius indicats, d'acord amb les següents
  
Clàusules
  
Primera
  
Aquest conveni marc té com a objecte establir les bases que han de regir la col·laboració entre la Conselleria de Cultura, Educació i Ciència i la Federació Maranatha d'Associacions Gitanes per a la promoció i difusió de la cultura gitana en els àmbits educatiu i cultural sobre els quals la Conselleria de Cultura, Educació i Ciència exerceix les seues competències.
  
Segona
  
Les activitats i els programes sobre els quals se centrarà aquesta col·laboració, i sense que la enumeració d'aquests tinga caràcter limitador, seran els següents:
  
1. La posada en marxa de campanyes de sensibilització als centres educatius, dirigides a difondre la cultura gitana i la seua idiosincràsia.
  
2. Facilitar al professorat dels centres educatius els mitjans necessaris per a un coneixement objectiu de la realitat, cultura i idiosincràsia del poble gitano.
  
3. Incorporar als llibres de text dades objectives que permeten conèixer la cultura gitana.
  
4. Elaboració de programes d'alfabetització d'adults així com d'intervenció educativa dirigits a la dona gitana.
  
5. Promoció i difusió de les activitats culturals pròpies del poble gitano, i en especial la promoció i el suport dels grups musicals i de teatre de la Comunitat Valenciana.
  
6. Preparació i realització conjunta d'activitats i publicacions que acosten la cultura gitana a la societat en general.
  
7. Facilitar els mitjans necessaris per a la creació d'una biblioteca en la Federació Maranatha.
  
8. Formació dels joves gitanos, tenint en compte els recursos oferits per la Conselleria de Cultura, Educació i Ciència.
  
Tercera
  
La concreció, la posada en marxa i el desplegament de les activitats esmentades es realitzarà a través de convenis singularitzats.
  
Quarta
  
Per al desplegament i l'aplicació del que disposa aquest conveni marc es constituirà una comissió mixta integrada per tres representants de cada una de les parts.
  
Cinquena
  
Aquest conveni marc entrarà en vigor en el moment de la firma i tindrà una duració de dos anys a partir d'aquesta data, i es prorrogarà tàcitament per anualitats, excepte denúncia de qualsevol de les parts amb un preavís de tres mesos.
  
I com a prova de conformitat, firmen aquest conveni marc per duplicat en el lloc i la data indicats al començament.
  
El conseller de Cultura, Educació i Ciència, Francisco E. Camps Ortiz.
  
El president de la Federació Maranatha d'associacions gitanes, Nicanor Suárez Lozano.